**Høringsnotat – forslag til endringer i**

**forskrift om ressursforvaltning i petroleumsvirksomheten**

**(ressursforskriften)**

1. **Innledning**

Oljedirektoratet (OD) sender på høring forslag til endringer i forskrift av 13. desember 2017 nr. 2004 om ressursforvaltning i petroleumsvirksomheten (ressursforskriften) med tilhørende merknader.

Forslagene til endringer har til hensikt å foreta oppdateringer og forenklinger samt å forbedre struktur og klargjøre innhold. Videre foreslås endringer for å tilpasse forskriften til gjeldende praksis og nye rutiner på grunn av ny teknologi og digitalisering. Det foreslås også enkelte materielle endringer.

For innsendelse av geofysiske data og brønndata i nåværende §§ 25, 30 og 31 foreslås det å inndele rapporteringsbestemmelsene i ressursforskriften (rf) slik at de følger hovedinndelingen mellom tolkede og ikke tolkede data i petroleumsforskriften (pf) § 85, herunder foreslås det å innta en ny bestemmelse i § 26 som gir OD mulighet til å kreve innsendelse av tolkede geofysiske data. Skillet mellom tolkede og ikke tolkede data er nærmere utdypet i høringsnotatet fra Olje- og energidepartementet om forslag til endringer i petroleumsforskriften § 85 som er på høring parallelt med ressursforskriften.

Enkelte av fristene for melding av endringer i forbindelse med undersøkelser i henhold til undersøkelsestillatelse etter § 6 foreslås endret, blant annet på bakgrunn av nytt elektronisk meldesystem. I tillegg foreslås det en tydeliggjøring av kravet til innmelding av endringer i forkant av undersøkelser.

Det foreslås å innta et nytt krav i § 29 andre ledd om at rettighetshaver skal sende inn digitale fargefotografier av borekaksprøver fra letebrønner samt resultater fra foretatt mineralanalyse.

Det foreslås å endre rapporteringskravet for kjerneprøver fra utvinningsbrønner i § 29 tredje ledd slik at det skal leveres en fjerdedel av kjernen istedenfor en halvdel slik kravet er i dag.

Det foreslås en ny bestemmelse § 37 om innsendelse av materiale og dokumentasjon ved uttak fra Oljedirektoratets geologiske prøvemateriale.

OD foreslår gjennomgående å modernisere ordlyden i forskriften. Blant annet foreslås det å fjerne begrepet «skjema» i forskriften. Begrepet er ikke tilstrekkelig teknologinøytralt og i enkelte tilfeller også utdatert ved at det ikke lenger er et skjema som fylles ut.

1. **Forslag til endringer i forskrift om ressursforvaltning i petroleumsvirksomheten**

**Hjemmelshenvisning**

OD foreslår å stryke henvisningen til petroleumsforskriften § 74 da dette er en utdatert/uriktig henvisning. Videre foreslås det å tilføye Delegeringsvedtak av 4. oktober 1991 nr. 1016 som hjemmelsgrunnlag. Delegeringsvedtaket gjelder delegasjon av myndighet til OD til å fastsette forskrift om fiskerikyndig person om bord på seismiske fartøy. Hjemmelshenvisningen er ved en inkurie utelatt ved forrige revisjon av ressursforskriften.

**§ 1. Formål**

OD foreslår at begrepet «seismisk datainnsamling» erstattes» med begrepet «geofysisk datainnsamling». Begrepet «geofysisk» er mer dekkende enn begrepet «seismisk» og vil også omfatte nyere typer undersøkelser, for eksempel elektromagnetiske undersøkelser. Endringen er i samsvar med gjeldende praksis.

**§ 3. Definisjoner**

OD foreslår enkelte språklige justeringer i noen av definisjonene i § 3 for å gjøre dem mer presise. Omskrivingen innebærer ingen materiell endring. Dette gjelder:

* bokstav i) «CDP-km»
* bokstav m) «Funn»
* bokstav q) «Letemål»
* bokstav r) «Observasjonsbrønn»
* bokstav s) «Produksjonsbrønn»

Definisjonen av begrepet «brønn» i bokstav d) foreslås endret ved at begrepet utvides til også å gjelde hull som bores «for å undersøke bergartenes karakteristika og/eller utføre geotekniske undersøkelser for plassering av innretninger». Denne endringen medfører at også brønner som ikke er undersøkelses- eller utvinningsbrønner blir omfattet av brønnbegrepet. Dette er kun en presisering av brønnbegrepet tilpasset dagens praksis. I tillegg foreslås enkelte språklige justeringer som ikke er av materiell betydning.

OD foreslår videre å ta ut § 3 bokstav v) «prøveutvinningsbrønn» fra definisjonslisten. Begrepet brukes ikke lenger i praksis og er heller ikke brukt i forskriften. Det anses derfor unødvendig å fortsatt ha en definisjon av dette begrepet i forskriften. Som følge av dette endres den videre bokstavbenevningen i bestemmelsen slik at tidligere bokstav w) blir bokstav v) og tidligere bokstav x) blir bokstav w).

I tillegg foreslår OD å innta en definisjon av begrepet «utvinningsbrønn med letemål». Dette er et begrep som brukes i forskriften og som det således er hensiktsmessig å definere. Hensikten er å sikre at krav og informasjon knyttet til letemål blir behandlet likt uavhengig av klassifisering av brønnen. Definisjonen inntas som en ny § 3x.

**§ 4. Format og måleenheter**

I § 4 stilles det krav til bruk av metriske enheter i henhold til SI-systemet i all dokumentasjon til myndighetene. OD har erfart at bruk av SI-systemet ikke er konsekvent og heller ikke blir krevd konsekvent. OD anser det ikke som hensiktsmessig å kreve bruk av SI-systemet i all dokumentasjon til myndighetene og det ønskes gjenspeilet i forskriften at det ikke er et absolutt krav om bruk av SI- enheter. Det foreslås derfor at ordlyden endres slik at det «fortrinnsvis» skal brukes SI enheter.

I tillegg foreslås enkelte språklige justeringer som ikke er av materiell betydning.

**§ 6. Melding i forbindelse med undersøkelser**

I § 6 stilles krav om melding av undersøkelser senest fem uker før en undersøkelse starter, samt krav om at senere endringer meldes inn, bla dersom en undersøkelsesaktivitet ønskes videreført ut over innmeldt tidspunkt for avslutning. Det foreslås et nytt femte ledd som presiserer at innmelding i meldesystemet også må foretas dersom en undersøkelse starter opp tidligere enn opprinnelig innmeldt tidspunkt. Årsaken er at undersøkelser som starter opp tidligere enn innmeldt av hensyn til sameksistens bør meldes inn på samme måten som undersøkelser som fortsetter lenger enn innmeldt. Krav om innmelding 10 virkedager i forkant slik som kravet er i dag ved melding av utsatt varighet, vurderes å være for strengt når det gjelder å melde inn tidligere oppstart av undersøkelser. Ved å sette en for lang frist vil en risikere mange søknader om avvik/dispensasjon. Det er derfor foreslått 5 virkedager.

Av hensyn til sammenhengen i forskriften foreslås også at innmeldingsfristen ved fortsettelse av undersøkelser ut over opprinnelig innmeldt varighet i syvende ledd settes til 5 dager.

Nytt elektronisk meldesystem er under utvikling og dette vil gi både raskere publisering av meldinger og mulighet for raskere saksbehandling. Dermed vil både hensynet til fiskerier og saksbehandlingstid hos aktuelle offentlige organer ivaretas.

Det foreslås videre at rettighetshaver skal melde undersøkelser til «Forsvarets operative hovedkvarter» istedenfor til «Forsvarsdepartementet» da dette er i samsvar med ordningen i praksis.

Andre ledd i bestemmelsen angir hvilke opplysninger som skal meldes inn senest fem uker før undersøkelsesaktiviteten starter. Det foreslås at bokstav o) *format på innsamlede data* strykes da dette ikke lenger er data som er relevant for myndighetene å motta.

I tillegg foreslås enkelte språklige justeringer som ikke er av materiell betydning.

**§ 8. Krav ved gjennomføring av seismisk undersøkelse**

OD foreslår at begrepet «seismisk undersøkelse» endres til «undersøkelse» for å presisere at bestemmelsen gjelder for alle fartøy med følgefartøy, ikke bare seismiske fartøy.

**§ 9*.* Krav om fiskerikyndig person om bord i fartøy som foretar geofysisk undersøkelse**

OD foreslår at begrepet «seismisk undersøkelse» erstattes» med begrepet «geofysisk undersøkelse» evt kun «undersøkelse». Begrepet «geofysisk» er mer dekkende enn begrepet «seismisk» og vil også omfatte nyere typer undersøkelser, for eksempel elektromagnetiske undersøkelser. Endringen er i samsvar med gjeldende praksis.

I tillegg foreslås enkelte språklige justeringer som ikke er av materiell betydning.

**§ 10. Posisjonsrapportering i forbindelse med geofysisk undersøkelse**

I § 10 stilles krav til utstyr for posisjonsrapportering på fartøy som utfører seismisk undersøkelse. I første ledd andre punktum er det inntatt et forbud mot å slå av, skade, ødelegge eller manipulere utstyret. OD foreslår å slette dette kravet da krav om funksjonelt utstyr anses dekket gjennom den eksisterende ordlyden i første ledd første punktum om at fartøyet «skal ha om bord og bruke utstyr som overvåker og rapporterer fartøyets posisjon og bevegelser så lenge undersøkelsesaktiviteten pågår». Forslaget til endring medfører ingen materiell endring.

OD foreslår at begrepet «seismisk undersøkelse» erstattes» med begrepet «geofysisk undersøkelse». Begrepet «geofysisk» er mer dekkende enn begrepet «seismisk» og vil også omfatte nyere typer undersøkelser, for eksempel elektromagnetiske undersøkelser. Endringen er i samsvar med gjeldende praksis.

I tillegg foreslås enkelte språklige justeringer som ikke er av materiell betydning.

**§ 11. Krav til fiskerikyndig person om bord i fartøy som foretar geofysisk undersøkelse**

I § 11 stilles krav til fiskerikyndig person.

OD foreslår at begrepet fartøy som foretar «seismisk» undersøkelse endres til fartøy som foretar «geofysisk» undersøkelse for å tydeliggjøre at kravene i bestemmelsen gjelder *alle* fartøy som foretar geofysisk undersøkelse.

Videre foreslås det at den som skal delta på kurs må dokumentere at vedkommende i løpet av de siste fem årene har vært aktiv fisker i minst tolv måneder til sammen. Det er ikke tilstrekkelig at vedkommende må *kunne* dokumentere dette slik bestemmelsen er formulert i dag. Ordlyden foreslås endret i tråd med dette.

Kravene til logg for fiskerikyndig foreslås flyttet fra § 26 til § 11 femte ledd. Det er hensiktsmessig at alle bestemmelser om krav til fiskerikyndig samles i en bestemmelse. Ordlyden i nytt femte ledd foreslås noe endret i forhold til ordlyden i eksisterende § 26. Det foreslås blant annet at begrepet «loggbok» erstattes med «logg» for å tydeliggjøre at det ikke er tale om en fysisk bok som skal føres.

I tillegg foreslås enkelte språklige justeringer som ikke er av materiell betydning.

**§ 12. Traséundersøkelser og andre grunnundersøkelser**

Det foreslås enkelte språklige justeringer som ikke er av materiell betydning.

**§ 13. Registrering av brønner, tillatelse til leteboring og boreprogram**

Bestemmelsene om registrering, boretillatelse og boreprogram er i dag fordelt på tre bestemmelser: §§ 13, 14 og 15. OD ser at dette medfører unødvendige gjentagelser og foreslår derfor at bestemmelsene slås sammen til en bestemmelse i § 13, i tillegg til at det foretas enkelte språklige justeringer. Dette medfører at §§ 14 og 15 oppheves. Det foreslås at den etterfølgende paragrafnummereringen i forskriften beholdes uendret.

Før rettighetshaver kan starte boring av brønner/brønnbaner med planlagt dyp mer enn 25 meter under havbunnen er det krav om at det er innhentet betegnelse, klassifisering og registreringsnummer og at boreprogram er innsendt. I tillegg skal det for letebrønner og utvinningsbrønner med letemål innhentes tillatelse til leteboring. I dagens regelverk er de ulike fristene for når dette skal innhentes/søkes om upresise og bestemmelsene må leses i sammenheng for at man skal forstå hva som er de ulike fristene. OD foreslår derfor å endre dette slik at fristene kommer klarere frem. Det foreslås at fristene i sin helhet knyttes opp til dato for «planlagt borestart» som er det tidspunkt som operatøren forventer at boring kan starte.

Fristene som foreslås er som følger:

For letebrønner og utvinningsbrønner med letemål

* Innhenting av betegnelse, klassifisering og registreringsnummer: 2 uker før planlagt borestart
* Søknad om tillatelse til leteboring: 2 uker før planlagt borestart
* Innsendelse av boreprogram: 2 uker før planlagt borestart

For utvinningsbrønner og andre brønner

* Innhenting av betegnelse, klassifisering og registreringsnummer: 2 uker før planlagt borestart
* Innsendelse av boreprogram: 2 virkedager før planlagt borestart

Fristen for innsendelse av boreprogram for utvinningsbrønner og andre brønner er i dag «to uker før beregnet borestart». OD ser at rettighetshaver ofte bruker tiden helt frem til borestart for planlegging av slike brønner og at fristen på to uker således er uhensiktsmessig. OD foreslår derfor å endre fristen til «to virkedager før planlagt borestart». Dette gir rettighetshaver tid til å evaluere data (for eksempel fra nylig avsluttet boring av «nabobrønn») og dermed optimalisere boreprogrammet helt frem mot borestart av ny brønn. Endringen er i tråd med hvordan regelverket er blitt praktisert, og brev om dette ble oversendt operatørselskapene våren 2019. Fristen for innsendelse av boreprogram for letebrønner og utvinningsbrønner med letemål vil fortsatt være to uker før beregnet borestart.

Fristen for å innhente betegnelse, klassifisering og registreringsnummer er i dag «to uker før beregnet borestart». For å sikre ensartet begrepsbruk i bestemmelsen foreslår OD å endre dette til «to uker før planlagt borestart». Dette innebærer ingen materiell endring.

Fristen for å søke om tillatelse til leteboring er i dag to uker. Denne fristen fremkommer ved å lese § 15 andre ledd i sammenheng med første ledd og § 13. For å tydeliggjøre fristen og for å sikre sammenheng med de øvrige forslagene til fristendring foreslår OD å endre ordlyden til «senest to uker før planlagt borestart». Dette innebærer en mer konkret og tydeligere søknadsfrist enn tidligere, men innebærer ingen materiell endring.

Videre er kravet om å innhente tillatelse til leteboring i dagens ordlyd knyttet til «den enkelt brønn eller brønnbane». OD foreslår å erstatte dette med «letebrønner og utvinningsbrønner med letemål». Endringen foreslås for å presisere at all leting krever boretillatelse, inkludert boring av utvinningsbrønner med letemål.

De foreslåtte endringene innebærer ingen materielle endringer ut over endringer i frister.

**§ 14. Boreprogram**

Bestemmelsen oppheves som følge av §§ 13, 14 og 15 slås sammen.

**§ 15. Tillatelse til leteboring**

Bestemmelsen oppheves som følge av §§ 13, 14 og 15 slås sammen.

**§ 16. Geologisk og reservoarteknisk****datainnsamling i forbindelse med bore- og brønnaktivitet**

§ 16 andre ledd regulerer plikten til innsamling av borekaksprøver. Kravet for undersøkelsesbrønner og avgrensningsbrønner er at det tas borekaksprøver av alle bergartstyper fra alle geologiske formasjoner som blir boret. Kravet for utvinningsbrønner er at det i et representativt utvalg av utvinningsbrønner skal tas borekaksprøver av alle bergartstyper fra alle geologiske formasjoner i reservoarintervallet. Ved siste revisjon av ressursforskriften i 2017 ble ved en inkurie bestemmelsen endret slik at kravet om innsamling av borekaksprøver fra avgrensningsbrønner ble inntatt i bokstav b (bokstav a regulerte tidligere letebrønner som omfatter både undersøkelsesbrønner og avgrensningsbrønner), med den konsekvens at det for avgrensningsbrønner kun skulle innsamles borekaksprøver fra reservoarintervallet. Praksis har allikevel alltid vært at det skal samles inn borekaksprøver i avgrensningsbrønner fra alle geologiske formasjoner, ikke bare fra reservoarintervallet. Bestemmelsene er omskrevet for å rette opp i den feilen som ble gjort ved forrige revisjon. Istedenfor å bruke begrepene undersøkelsesbrønn og avgrensningsbrønn foreslås det at samlebegrepet «letebrønn» benyttes, jf. definisjonen i § 3 bokstav p. Dette er i samsvar med ordlyden før endringen av 1.1.2017. Endringen henger sammen med den foreslåtte endringen i § 29.

**§ 18. Rapportering under bore- og brønnaktivitet**

§ 18 regulerer krav til rapportering i forbindelse med bore- og brønnaktivitet. I dagens ordlyd fremkommer det at slik rapportering skal skje til Oljedirektoratets boredatabase DDRS. OD forslår at dette endres slik presiseringen av at rapportering skal skje i DDRS flyttes til merknadene. Dette er i tråd med systematikken ellers i forskriften.

I tillegg foreslås enkelte språklige justeringer som ikke er av materiell betydning.

**§ 20. Betegnelse på petroleumsforekomst**

I § 20 gis det bestemmelser om hvordan OD skal betegne petroleumsforekomster. OD fastsetter ikke betegnelse på petroleumsforekomster og bestemmelsen gir således uttrykk for en praksis som ikke er riktig. OD foreslår derfor at bestemmelsen oppheves.

**§ 21. Betegnelse på funn**

I § 21 gis det bestemmelser om betegnelse av funn. OD foreslår å forenkle ordlyden i bestemmelsen for å reflektere gjeldende praksis.

**§ 22. Betegnelse på permanent plassert innretning**

I § 22 gis det bestemmelser om betegnelse av funn og permanent plassert innretning. OD foreslår å forenkle ordlyden i bestemmelsen for å reflektere gjeldende praksis.

**§ 23. Plugging av brønn og brønnbane**

I § 23 reguleres rettighetshavers dokumentasjonsplikt i forbindelse med plugging. Plikten gjelder både for brønner og brønnbaner, og dette foreslås tydeliggjort ved at ordlyden i overskriften endres.

I dagens forskrift er det formulert et krav om innsendelse av informasjon. Dette begrepet er noe vagt og uklart og OD foreslår at det spesifiseres at det er et *aktivitetsprogram* som skal sendes OD i forbindelse med plugging.

Det foreslås videre at fristen for innsendelse, som pr i dag er inntatt i merknaden til bestemmelsen, inntas i selve bestemmelsen slik at dette fremkommer tydeligere.

Det foreslås å tilføye ordet «brønnbane» for å tydeliggjøre at for utvinningsbrønner skal det gis informasjon om plugging av hver brønnbane. Dette er i tråd med gjeldende praksis.

**§ 24. Informasjon om vesentlige endringer**

Det foreslås enkelte språklige justeringer som ikke er av materiell betydning.

**§ 25. Geofysiske data**

Petroleumsforskriften § 85 angir taushetspliktens lengde for geologiske, reservoartekniske og produksjonstekniske data. Taushetspliktens lengde skiller i det vesentligste mellom hvorvidt innsende data er tolkede eller ikke tolkede. Denne inndelingen foreslås innarbeidet i ressursforskriften som hjemler kravene til innsendelse av de aktuelle dataene ved at det skilles mellom geofysiske data og tolkede geofysiske data i § 25 og § 26 og brønndata og tolkede brønndata i § 30 og § 31. Inndelingen har betydning for taushetspliktens lengde, ettersom tolkede data i utgangspunktet har 20 års taushetsplikt, mens ikke tolkede data er taushetsbelagte i maksimalt 10 år. En slik inndeling vil legge til rette for korrekt gruppering av innrapporterte data slik at disse kan frigis systematisk til riktig tidspunkt i henhold til regelverket.

Innsendelse av geofysiske data er i dag hjemlet i ressursforskriften § 25. For å få tydelig frem skillet mellom tolkede og ikke tolkede data foreslås det at overskriften i § 25 endres.

For utdypende informasjon om skillet mellom tolkede og ikke tolkede data vises det til høringsnotat fra Olje- og energidepartementet om endringer i petroleumsforskriften § 85 .

**§ 26. Tolkede geofysiske data (ny bestemmelse)**

Som følge av forslag om ny inndeling av regelverket, ref. overfor, foreslås det en ny bestemmelse i § 26. Det er i dag ingen krav i regelverket til rutinemessig innsendelse av *tolkede* geofysiske data, med unntak av geofysiske tolkninger i rapporter. Det foreslås en ny § 26 hvor Oljedirektoratet, gjennom enkeltvedtak, gis hjemmel til å kunne kreve slike data tilsendt. Det legges ikke opp til at tolkede geofysiske data skal rapporteres rutinemessig og Oljedirektoratet har ikke til hensikt å endre dagens praksis.

Tolkede data er ikke definert i regelverket. Olje- og energidepartementet foreslår imidlertid nå en endring i petroleumsforskriften § 85 der dette begrepet klargjøres, ref høringsnotat fra Olje- og energidepartementet

**§ 26. Loggbok for fiskerikyndig person**

Det foreslås at innholdet i dagens § 26 om loggbok for fiskerikyndig person flyttes til § 11 femte ledd. Det er hensiktsmessig at alle bestemmelser om krav til fiskerikyndig samles i en bestemmelse.

**§ 27.** **Geofaglig materiale og dokumentasjon fra utvinningstillatelser ved tilbakelevering, oppgivelse, bortfall og utløp**

Det foreslås enkelte språklige justeringer som ikke er av materiell betydning.

**§ 28. Opplysninger om endringer i rettigheter til innrapporterte data**

I § 28 reguleres rettighetshavers plikt til å opplyse om endringer i rettigheter til data. Formålet med bestemmelsen er å sikre at myndighetene til enhver tid har oppdatert informasjon om hvem som har rettigheter til data. Dette fremgår ikke tydelig nok av ordlyden i dag og denne foreslås derfor endret. Det foreslås i tillegg enkelte andre språklige justeringer som ikke er av materiell betydning.

**§ 29. Innsendelse av prøver og preparater fra brønner**

I § 29 andre ledd reguleres plikten til innsendelse av borekaksprøver. Rapporteringskravet for undersøkelsesbrønner og avgrensningsbrønner er at alle borekaksprøver skal sendes inn, inkludert reservoarintervallet. Rapporteringskravet for første utvinningsbrønn er at kun borekaksprøver fra reservoarintervallet skal sendes inn. Ved siste revisjon av ressursforskriften i 2017 ble ved en inkurie bestemmelsen endret slik at kravet om innsendelse av borekaksprøver fra avgrensningsbrønner ble inntatt i bokstav b (bokstav a regulerte tidligere letebrønner som omfatter både undersøkelsesbrønner og avgrensningsbrønner), med den konsekvens at det for avgrensningsbrønner kun skulle sendes inn borekaksprøver fra reservoarintervallet. Praksis har likevel alltid vært at alle borekaksprøver skal sendes inn fra avgrensningsbrønner. Bestemmelsene er omskrevet for å rette opp i den feilen som ble gjort ved forrige revisjon. Istedenfor å bruke begrepene undersøkelsesbrønn og avgrensningsbrønn foreslås det at samlebegrepet «letebrønn» benyttes, jf. definisjonen i § 3 bokstav p. Dette er i samsvar med ordlyden før endringen av 1.1.2017. Endringen henger sammen med den foreslåtte endringen i § 16.

I 2019 ble det med bakgrunn i Konkraft-rapporten satt i gang et industrisamarbeidsprosjekt i regi av Norsk Olje og Gass (NOROG). Målsetningen for prosjektet var å se på mulighetene for å revitalisere brønndata for å potensielt finne mer olje/gass og for å forbedre boreoperasjoner. På bakgrunn av dette valgte NOROG i samarbeid med industrien å etablere et prosjekt for å digitalisere borekaksprøver fra alle letebrønner fra norsk sokkel (i overkant av 1500 brønner) ved å ta høyoppløselige bilder av borekaksprøvene samt gjøre mineralanalyser. Prosjektet startet høsten 2019 og skal etter planen være ferdigstilt i 2021. Det vises til NOROG sin rapport [*Feasibility Study: Released Wells Initiative*](https://oljedirektoratet.sharepoint.com/sites/DISKOSlag/Delte%20dokumenter/Prosjekter/Released%20Wells%20Initiative/Released%20well%20initiative%20report%20final.pdf) av 17.1.2019. Prosjektet omfatter brønnbaner fra 2017 og bakover i tid. For å sikre kontinuitet og fullstendighet i datagrunnlaget vil det være hensiktsmessig at det blir tatt tilsvarende bilder og gjort tilsvarende analyser for fremtidige letebrønner. Borekaksprøver kan gi verdifull informasjon om geologien på norsk sokkel og ved å gjøre dette materialet digitalt kan dette bidra til å øke leteaktiviteten ved at materialet blir mer tilgjengelig og potensielt kan brukes i ny teknologi som for eksempel maskinlæring og stordataanalyse. I tillegg vil digitalisering av materiale gjøre arbeidet med kartlegging av ressurser mer effektivt og tilgang til materiale vil være sikret i lang tid. På denne bakgrunn foreslås det å innta nye krav i § 29 andre ledd om innsendelse til OD av digitale fargefotografier av alle borekaksprøver som samles inn fra letebrønner samt innsendelse av måleresultat fra røntgenfluorescens-spektrometri (XRF[[1]](#footnote-2)) av alle borekaksprøver som samles inn fra letebrønner. Dette inntas som ny bokstav e) og f) i andre ledd.

I § 29 tredje ledd reguleres plikten til innsendelse av kjerner. Rapporteringskravet for utvinningsbrønner reguleres i bokstav b) og kravet er at det skal sendes inn «en halvdel av kjernen». 41% av Oljedirektoratets kjernebeholdning består av kjerner fra utvinningsbrønner. Imidlertid er mindre enn 5% av søknadene om uttak av kjerneprøver i forbindelse med industriens og akademias geologiske undersøkelser knyttet til kjerner fra utvinningsbrønner. Over 95 % av søknaden om uttak er knyttet til kjerner fra letebrønner. Det er således stor uoverensstemmelse mellom etterspørsel av og plasskrav til lagret materialet fra utvinningsbrønner og lagerplassen hos OD er presset. OD foreslår på denne bakgrunn at rapporteringskravet for kjerner fra utvinningsbrønner endres slik at det kun er plikt til å sende inn «en fjerdedel av kjernen».

Det foreslås i tillegg enkelte språklige justeringer som ikke er av materiell betydning.

**§ 30. Brønndata**

Innsendelse av brønndata er i dag hjemlet i ressursforskriften §§ 30 og 31. Det foreslås ingen nye krav til innsendelse av data, men bestemmelsen foreslås endret slik at den ivaretar skillet mellom tolkede og ikke tolkede data. Det vises til omtale under § 25 og ny § 26.

**§ 31. Tolkede brønndata**

Innsendelse av brønndata er i dag hjemlet i ressursforskriften §§ 30 og 31. Det foreslås ingen nye krav til innsendelse av data, men bestemmelsen foreslås endret slik at den ivaretar skillet mellom tolkede og ikke tolkede data. I tillegg presiseres det hvilke tolkede brønndata som skal sendes inn rutinemessig. Det vises til omtale under § 25 og ny § 26.

**§ 32. Statusrapport før oppstart av produksjon**

Det foreslås en grammatisk endring i teksten som er uten materiell betydning.

**§ 33. Daglige opplysninger om produksjon**

Det foreslås enkelte språklige justeringer som ikke er av materiell betydning.

**§ 34. Månedlige opplysninger om produksjon**

I § 34 fastsettes en plikt for rettighetshaverne til å rapportere månedlige produksjonsdata. OD foreslår å ta ut spesifikasjonen i bestemmelsen av hva som skal rapporteres av produksjonsdata da disse er omtalt i veiledning for rapportering av produksjonstall («grønn-bok»).

**§ 35. Innhold i årlig statusrapport for felt i produksjon**

Det foreslås enkelte språklige justeringer som ikke er av materiell betydning.

**§ 36. Varsling og rapportering**

Det foreslås enkelte språklige justeringer som ikke er av materiell betydning.

**§ 37. Innsendelse av materiale og dokumentasjon ved uttak fra Oljedirektoratets geologiske prøvemateriale (ny bestemmelse)**

OD har lagt til rette for at det kan søkes om uttak fra geologisk prøvemateriale fra lete- og produksjonsbrønner av borekaks, konvensjonelle kjerner (ikke sideveggskjerner) og olje fra funn og felt. I dag skjer dette ved at OD, etter søknad, gir tillatelse til uttak på visse betingelser, blant annet at det skal leveres sluttrapport, analyseresultater, tynnslip, mikropalentologiske og palynologiske preparater fra alle studier. OD foreslår å formalisere denne plikten ved å innta en ny bestemmelse i ressursforskriften om plikter ved uttak fra Oljedirektoratets geologiske prøvemateriale. Bestemmelsen inntas som en ny § 37. Etterfølgende bestemmelser får ny nummerering.

**§ 38. Tilsynsmyndighet**

Tidligere § 37 endres til § 38 på grunn av ny bestemmelse i § 37.

**§ 39.** **Dispensasjon**

Tidligere § 38 endres til § 39 på grunn av ny bestemmelse i § 37.

**§ 40. Ikrafttredelse mv.**

Tidligere § 39 endres til § 40 på grunn av ny bestemmelse i § 37.

1. **Forslag til endringer i merknader til forskrift om ressursforvaltning i petroleumsvirksomheten**

**Til § 2. Virkeområde**

Merknadene som tidligere sto til § 1 foreslås flyttet til hhv merknad til § 2 og merknad til kapittel 4 da innholdet samsvarer bedre med disse bestemmelsene.

**Til § 3. Definisjoner**

Det forslås at merknadene til begrepet «letemål» omskrives for å gjøre innholdet tydeligere.

**Til kapittel 2. Undersøkelser**

Det foreslås enkelte språklige justeringer som ikke er av materiell betydning.

**Til § 6. Melding i forbindelse med undersøkelser**

OD foreslår å innta en presisering i merknadene om at rettighetshaver normalt må velge mellom å melde inn en undersøkelse i henhold til en utvinningstillatelse eller en undersøkelsestillatelse.

I tillegg foreslås enkelte språklige justeringer som ikke er av materiell betydning.

**Til § 8. Krav ved gjennomføring av seismisk undersøkelse**

I § 8 første ledd stilles det krav til bruk av gradvis oppstart av lydkilden (soft-start) ved oppstart av seismisk undersøkelse. Ved bruk av mindre kildevolum og begrensede undersøkelser vil det ikke være teknisk/praktisk mulig med soft-start. OD foreslår derfor at det i merknaden til bestemmelsen tas inn en presisering om at kravet til soft-start kan fravikes ved bruk av mindre kildevolum og begrensede undersøkelser.

I tillegg foreslås enkelte språklige justeringer som ikke er av materiell betydning.

**Til § 9. Krav om fiskerikyndig person om bord i fartøy som foretar geofysisk undersøkelse**

Overskriften foreslås endret som følge av den foreslåtte endringen i § 9.

**Til § 10. Posisjonsrapportering i forbindelse med geofysisk undersøkelse**

Overskriften foreslås endret som følge av den foreslåtte endringen i § 10.

**Til § 11. Krav til fiskerikyndig person om bord i fartøy som foretar geofysisk undersøkelse**

Overskriften foreslås endret som følge av den foreslåtte endringen i § 11.

Det foreslås også å innta en tilføyelse av hvor veiledningen kan finnes.

**Til § 13. Registrering av brønner, tillatelse til leteboring og boreprogram**

Overskriften foreslås endret som følge av den foreslåtte endringen i § 11. Som følge av at bestemmelsene i §§ 13, 14 og 15 er slått sammen foreslås det at innholdet i merknadene til § 14 flyttes over til merknadene til § 13.

I tillegg foreslås enkelte språklige justeringer som ikke er av materiell betydning.

**Til § 17. Informasjon om formasjonstest**

Ressursforskriften § 17 regulerer krav om innsendelse av dokumentasjon i forbindelse med formasjonstesting. Formasjonstesting er definert som test av en enkelt brønns produksjons- eller injeksjonsegenskaper i maksimalt 10 strømningsdøgn. Testing utover 10 strømningsdøgn vil være å anse som prøveutvinning og må skje i henhold til petroleumsloven § 4-4 og petroleumsforskriften § 18. Oljedirektoratet foreslår å innta i merknadene en henvisning til regelverket om prøveutvinning for å presisere denne grensen.

**Til § 18. Rapportering under bore- og brønnaktivitet**

§ 18 regulerer krav til rapportering i forbindelse med bore- og brønnaktivitet. I dagens ordlyd fremkommer det at slik rapportering skal skje til Oljedirektoratets boredatabase DDRS. OD forslår at dette endres slik presiseringen av at rapportering skal skje i DDRS flyttes til merknadene. Dette er i tråd med systematikken ellers i forskriften.

Det foreslås også å innta en tilføyelse av hvor veiledningen kan finnes.

**Til § 19. Klassifisering av petroleumsressurser på norsk kontinentalsokkel**

Det foreslås også å innta en tilføyelse av hvor veiledningen kan finnes.

**Til § 20. Betegnelse på petroleumsforekomst**

Det foreslås at denne merknaden strykes som følge av at § 20 foreslås opphevet.

**Til § 21. Betegnelse på funn**

Det foreslås enkelte språklige justeringer som følge av at beskrivelsen ikke samsvarer med gjeldende praksis.

**Til § 22. Betegnelse på permanent plassert innretning**

Det foreslås enkelte språklige justeringer som ikke er av materiell betydning.

**Til § 23. Informasjon om permanent plugging av brønn**

OD foreslår at merknaden slettes da det vesentlige av innholdet i merknaden er tatt inn i § 23. Se kommentarer til denne bestemmelsen.

**Til kapittel 4. Innsendelse av materiale og dokumentasjon**

Merknadene som tidligere sto til § 1 foreslås flyttet til hhv merknad til § 2 og merknad til kapittel 4 da innholdet samsvarer bedre med disse bestemmelsene.

**Til § 25. Geofysiske data**

Overskriften foreslås endret som følge av den foreslåtte endringen i § 25. Det foreslås videre å innta en tilføyelse av hvor veiledningen kan finnes. Den aktuelle veiledningen for geofysiske data er Veiledning for rapportering av geofysiske data («gul bok»). Veiledning for rapportering av brønner («blå bok») er ikke relevant og henvisningen til denne foreslås derfor strøket.

Det foreslås i tillegg enkelte språklige justeringer som ikke er av materiell betydning.

**Til § 26. Tolkede geofysiske data (ny merknad)**

Det foreslås å ta inn merknader til den nye bestemmelsen i § 26. I merknadene foreslås det å tydeliggjøre at det ikke er rapporteringsplikt for tolkede geofysiske data, men at Oljedirektoratet, gjennom enkeltvedtak, kan kreve slike data tilsendt.

Det foreslås også at det i merknadene inntas utbroderende tekst om skillet mellom tolkede og ikke tolkede data.

Merknadene tydeliggjør videre at opplysninger skal sendes til Diskos og for å gi informasjon om hvilken veiledning som er relevant, Veiledning for rapportering av geofysiske data («gul bok»), samt hvor denne finnes.

**Til § 27. Geofaglig materiale og dokumentasjon fra utvinningstillatelser ved tilbakelevering, oppgivelse, bortfall og utløp**

Det foreslås å innta en tilføyelse av hvilken veiledning som er relevant og hvor denne kan finnes.

**Til § 28. Opplysninger om endringer i rettigheter til innrapporterte data (ny merknad)**

§ 28 regulerer rettighetshavers plikt til å opplyse om endringer i rettigheter til data. Formålet med bestemmelsen er å sikre at myndighetene til enhver tid har oppdatert informasjon om hvem som har rettigheter til data. Dette er tydeliggjort i § 28. For ytterligere å tydeliggjøre formålet med bestemmelsen er det tatt inn nye merknader til bestemmelsen, herunder presisering av at slike opplysninger skal sende til Diskos-databasen.

**Til § 29.** **Innsendelse av prøver og preparanter fra brønner**

Det foreslås å innta en tilføyelse av hvilken veiledning som er relevant og hvor denne kan finnes.

**Til § 30. Brønndata (ny merknad)**

Det foreslås en ny merknad til bestemmelsen for å tydeliggjøre at opplysninger skal sendes Diskos. Videre foreslås å innta en henvisning til Veiledning for rapportering av brønner («blå bok) og hvor denne finnes.

**Til § 31. Tolkede brønndata**

Innholdet i merknaden er flyttet fra merknader til § 30 til merknader til § 31 som følge av den nye strukturen i forskriften og innholdet er noe omstrukturert.

Det foreslås å presisere at funnevalueringsrapport skal sendes «Diskos-databasen» istedenfor «Oljedirektoratet» i første avsnitt. Dette er i samsvar med gjeldende praksis.

Det foreslås å stryke presiseringene av hva innholdet i sluttrapport og funnevalueringsrapport skal inneholde. Tilsvarende gjelder for beskrivelsen av formatkrav. Disse forholdende er omtalt i veiledningen («blåboka») og det anses derfor ikke nødvendig å ha dette med i merknadene.

Det foreslås å innta en henvisning til Veiledning for rapportering av brønner («blå bok) og hvor denne finnes.

Videre foreslås det å innta en henvisning til petroleumsforskriften § 85 og merknader til ressursforskriften § 26 i forhold til skillet mellom tolkede og ikke tolkede data.

Det foreslås i tillegg enkelte språklige justeringer som ikke er av materiell betydning.

**Til § 32.** **Statusrapport før oppstart av produksjon**

Det foreslås også å innta en tilføyelse av hvor veiledningen kan finnes.

**Til § 34. Månedlige opplysninger om produksjon**

OD foreslår å stryke angivelsen av fristen for når rapportering etter bestemmelsen skal gis da denne er lite presis og dessuten er spesifisert i Veiledning for rapportering av produksjonstall («grønn-bok»).

Det foreslås å innta en henvisning til Veiledning for rapportering av produksjonstall («grønn-bok») og hvor denne kan finnes.

Det foreslås i tillegg enkelte språklige justeringer som ikke er av materiell betydning.

1. **Økonomiske og administrative konsekvenser**

Forslaget om å innta nye krav i § 29 andre ledd bokstav e) og f) til innsendelse av fargefotografier og mineralanalyse av borekaksprøver vil kunne medføre økte kostnader for rettighetshaverne. NOROG har i sin rapport *Feasibility Study: Released Wells Initiative* av 17.1.2019 estimert kostandene for å gjøre standard analyseprogram per letebrønn.

Forslaget om endring av rapporteringskrav for kjerner fra utvinningsbrønner etter § 29 tredje ledd vil kunne medføre økte kostnader for rettighetshaverne til lagring. De blir ansvarlig for å lagre 25 % mer volum av kjerner fra utvinningsbrønner, altså 75 % av kjernenes tverrsnitt istedenfor 50 %.

De foreslåtte endringene antas ut over dette ikke å føre til vesentlige negative økonomiske eller administrative konsekvenser.

1. **Ikrafttredelse**

OD foreslår at endringene i ressursforskriften trer i kraft 1. januar 2021.

1. **Høringsfrist**

Høringsfristen er satt til 1. november 2020. Høringskommentarer merkes «rf-høring» og sendes på e-post til Oljedirektoratet; postboks@npd.no

1. Røntgenfluorescens-spektrometri (XRF) er en ikke-destruktiv målemetode for kvantifisering av grunnstoffer i faste materialer. Metoden er svært mye benyttet innen klassifisering og karakterisering av bergarter, prospektering etter mineralressurser og malmer, kvantifisering av ønskede og uønskede grunnstoffer (herunder potensielle miljøgifter) i mineralressurser, malmer og annet geologisk materiale. (Kilde: NGU) [↑](#footnote-ref-2)